
ROZSUDOK V MENE SLOVENSKEJ REPUBLIKY Okresný súd Stará Ľubovňa sudkyňou JUDr. Janou Srokovou v rodinnoprávnej veci mal. A. B., nar. XX.XX.XXXX, trvale bytom C. D. XXX, zastúpenej kolíznym opatrovníkom Úradom práce, sociálnych vecí a rodiny v Starej Ľubovni, dieťa rodičov: matky E. B., nar. XX.XX.XXXX, trvale bytom C. D. XXX a otca B. B., nar. XX.XX.XXXX, trvale bytom C. D. XXX, o návrhu navrhovateľky D. F., nar. XX.XX.XXXX, trvale bytom C. D. XXX, za účasti Okresnej prokuratúry v Starej Ľubovni, v konaní o ustanovenie poručníka takto rozhodol: I. Súd u s t a n o v u j e mal. A. B., nar. XX.XX.XXXX, poručníčku v osobe D. F., nar. XX.XX.XXXX, trvale bytom C. D. XXX, ktorá je oprávnená a povinná sa o mal. dieťa osobne starať, zabezpečovať jeho výchovu, zastupovať ho a spravovať jeho majetok. II. Súd u k l a d á poručníčke povinnosť predkladať správy súdu o nakladaní s majetkom mal. dieťaťa a správy o mal. dieťati, dva krát ročne vždy k 30.06. a k 30.12. toho, ktorého roka. III. Žiaden z účastníkov n e m á n á r o k na náhradu trov tohto konania. odôvodnenie: 1. Navrhovateľka podaným návrhom žiadala, aby ju súd ustanovil za poručníčku maloletému dieťaťu A. B., nar. XX.XX.XXXX A. G. H. XXXX/XXX, G. I. _________________________________________________________________________________2. Svoj návrh odôvodnil tým, že mal. A. sa narodila XX.X.XXXX v poradí ako 13. dieťa, rodičom B. B. a E. B.. Otec mal. A. je jej brat a nakoľko sa nedokážu s jej švagrinou o mal. dieťa postarať, z toho dôvodu podala návrh na nariadenie neodkladného opatrenia, ktorému Okresný súd Stará Ľubovňa vyhovel a uznesením sp. zn. 41/47/2024 nariadil Ľubovnianskej nemocnici — novorodenecké oddelenie odovzdať' mal. A. B. do jej osobnej starostlivosti. Mal. A. vyzdvihla z Ľubovnianskej nemocnice dňa 18.5.2024 a od toho času jej zabezpečuje osobnú starostlivosť'. Mal. dieťa je zdravé, nie sú potrebné žiadne odborné vyšetrenia. Jej biologické deti ju prijali dobre na jej prítomnosť' reagujú pozitívne, tešia sa z nej. So starostlivosťou jej pomáha jej manžel H. F.. Jej ošetrujúcou lekárkou je MUDr. Terkaničová, u ktorej majú termín poradne. Pre mal. A. majú zabezpečenú všetku potrebnú výbavu a to detskú postieľku, dojčenské oblečenie, umelé mlieko BEBA, vaničku na kúpanie, detský kočiar, telovú kozmetika, plienky. Od podania návrhu na nariadenia neodkladného opatrenia sa situácia na jej strane nezmenila. Je vydatá a s manželom majú štyri maloleté deti, ktorým zabezpečujú riadnu starostlivosť'. Bývajú v murovanom dome, ktorý si postavili približne pred piatimi rokmi. Rodinný dom je v ich osobnom vlastníctve a pozostáva z troch izieb.
K predošlému návrhu doložila vyjadrenie od jej ošetrujúceho lekára o zdravotnej spôsobilosti postarať' sa o mal. A.. Jej manžel H. F. naďalej súhlasí, aby bola mal. A. zverená do jej osobnej starostlivosti. Rodičia mal. A. sa nedokážu o dieťa postarať a s manželom nechcú, aby maloletá vyrastala v cudzej rodine. 3. Súd uznesením č.k. 4P/57/2024-10 ustanovil mal. dieťaťu kolízneho opatrovníka Úrad práce sociálnych vecí a rodiny v Starej Ľubovni. 4. Súd poučil účastníkov o ich procesných právach a povinnostiach a nariadil pojednávanie. Na pojednávanie sa nedostavili rodičia mal. dieťaťa, u ktorých bolo predvolanie na pojednávanie riadne a včas vykázané, svoju neúčasť neospravedlnili, a preto v zmysle § 180 CSP a § 33CMP súd pojednával v ich neprítomnosti. 5. Súd vykonal dokazovanie výsluchom navrhovateľky, kolízneho opatrovníka, zástupcu okresnej prokuratúry, oboznámil sa s obsahom predmetného spisu a zistil, že skutkový stav zodpovedá stavu tak, ako je horeuvedené. 6. Na pojednávaní navrhovateľka uviedla, že na podanom návrhu naďalej trvá, dôvodom je tá skutočnosť, že spolu s manželom sa rozhodli, že zabezpečia starostlivosť mal. A. B.. Je to dieťa jej brata a aj keď dieťa má rodičov, títo rodičia nie sú spôsobilí, schopní postarať sa o svoje mal dieťa. Mal. dieťa je v jej starostlivosti od 17.mája tohto roka na základe rozhodnutia súdu. Aktuálna situácia je dobrá, bábätko je zdravé, riadne napreduje a všetko je teda v poriadku. Má svoje vlastné štyri deti, o ktoré sa stará spolu s manželom, a to s H. F.. Pokiaľ ide o príjem do rodiny tento pozostáva z rod. prídavkov vo výške 240,- eur mesačne, na mal. A. poberá príspevok z Úradu práce vo výške 890,- eur mesačne. Žije v Šarišskom Jastrabí vo vlastnom rodinnom dome, kde má k dispozícií 3 obytné miestnosti aj sociálne zariadenie. 7. Kolízny opatrovník poukázal na správu, ktorá bola Okresnému súdu zaslaná 06.09.2024. Na základe zistených skutočností konštatoval, že dôvody, pre ktoré mal. dieťaťu zabezpečuje osobnú starostlivosť navrhovateľka, pani D. F., pretrvávajú aj naďalej. Navrhol, aby súd vyhovel žiadosti pani D. F. a ustanovil ju za poručníčku mal. A.. Bytové podmienky sú nezmenné, sú vyhovujúce pre mal. dieťa. 8. Zástupca okresnej prokuratúry vo vzťahu k samotnému návrhu uviedol, že po oboznámení so všetkými zabezpečenými dôkazmi je toho názoru, že predmetný návrh je dôvodný, a teda navrhovateľka je plne spôsobilá zabezpečovať starostlivosť mal. dieťaťu. Vzhľadom na uvedené navrhol, aby súd podanému návrhu vyhovel a navrhovateľku ustanovil za poručníčku pre mal. dieťa. 9. Súd ďalej konštatuje, že z predmetnej správy ÚPSVaR z prešetrenia pomerov na strane mal. dieťaťa vyplývajú skutočnosti, uvádzané v podanom návrhu ako aj skutočnosti, na ktoré poukazoval kolízny opatrovník na tomto pojednávaní. Ďalej z predmetnej správy vyplýva, že navrhovateľka je na rodičovskej dovolenke, manžel pracoval ako živnostník v oblasti stavebníctva, toho času je nezamestnaný, evidovaný na úrade práce. Pokiaľ, ale ide o príjem do rodiny, tento aktuálne pozostáva z rodič. príspevku vo výške 345,20 eur mesačne, prídavku na 5 mal. deti 300,- eur mesačne a ďalej z opakovaného príspevku na 1 dieťa v sume 250,30,- eur mesačne. Pokiaľ ide o rodinu navrhovateľky táto doposiaľ nebola vedená na oddelení sociálnych vecí a sociálnej kurately a ani neboli evidovanéhlásené žiadne nedostatky v starostlivosti o ich mal. deti. O mal. A. je riadne postarané, ošetrujúcou lekárkou je MUDr. Terkaničová, táto úradu neavizovala, žiadne zanedbávanie v starostlivosti o mal. A. a ani o vlastné mal. deti pani navrhovateľky. 10. Do spisu bola doručená aj správa Obce Šarišské Jastrabie, /č.l. 25 predmetného spisu/ zo dňa 26.08.2024, z ktorej vyplýva, že v zastúpení terénnych sociálnych pracovníčok sa pravidelne monitorujú pomery u mal. A.. Táto žije v rodine navrhovateľky, rodina sa skladá z rodičov a 4 deti, okrem mal. A.. Starostlivosť o domácnosť je na dobrej úrovni, deti menovanej taktiež prejavujú záujem o A.. Navrhovateľka je nekonfliktná, v správaní všetkých členov rodiny nezaznamenali teda žiadne problémy. Sociálna situácia v rodine bude naďalej monitorovaná a pri riešení problémov budú spolupracovať s pediatrom a príslušným úradom práce sociálnych vecí a rodiny. Správanie navrhovateľky nebolo prejednavané v komisií verejného poriadku.
11.Pokiaľ ide o lustrácie, z registra trestov GPSR vyplýva, že navrhovateľka nemá záznam registri trestov a taktiež pokiaľ ide o centrálnu evidenciu správnych deliktov a priestupkov, taktiež nemá žiaden záznam. 12. Z lekárskeho potvrdenia /č.l. 19/ správa lekárky J. H. vyplýva, že navrhovateľka na základe lekárskeho vyšetrenia je schopná opatrovať bratové mal. dieťa. Na základe uvedeného súd právne uzatvára: 13. Podľa § 56 ods. 1,2,3 Zákona o rodine, ak obaja rodičia maloletého dieťaťa zomreli, boli pozbavení výkonu rodičovských práv a povinností, bol pozastavený výkon ich rodičovských práv a povinností alebo nemajú spôsobilosť na právne úkony v plnom rozsahu, súd ustanoví maloletému dieťaťu poručníka, ktorý bude zabezpečovať jeho výchovu, zastupovať ho a spravovať jeho majetok. Poručník nie je povinný osobne sa starať o maloleté dieťa. Ak sa poručník o maloleté dieťa osobne stará, má nárok na príspevky podľa osobitného predpisu. Ak sa poručník o dieťa osobne nestará, dohliada na rozsah a spôsob starostlivosti, ktorá sa dieťaťu poskytuje. 14. Podľa § 58 ods. 1,2,3,4,5,6,7 Zákona o rodine v rozhodnutí o ustanovení poručníka súd uvedie konkrétny rozsah majetku, ktorý bude poručník spravovať, spôsob nakladania s ním a lehoty, v ktorých je poručník povinný predkladať súdu správy o nakladaní s majetkom maloletého dieťaťa a správy o maloletom dieťati. Pri výkone správy majetku maloletého dieťaťa poručníkom sa použije osobitný predpis. Správa o nakladaní s majetkom maloletého dieťaťa obsahuje najmä informácie o výnosoch, investíciách, ako aj účel a výšku výdavkov a príjmov súvisiacich s týmto majetkom. Správa o maloletom dieťati obsahuje najmä informácie o jeho zdravotnom stave, jeho vzdelávaní a o osobitných potrebách. Poručník je povinný vykonávať svoju funkciu riadne a v najlepšom záujme maloletého dieťaťa. Za jej riadny výkon zodpovedá súdu. Rozhodnutie poručníka týkajúce sa každej podstatnej veci maloletého dieťaťa vyžaduje schválenie súdu. Súd sústavne sleduje spôsob výkonu funkcie poručníka a najmenej dvakrát do roka v súčinnosti s obcou a orgánom sociálnoprávnej ochrany výkon funkcie poručníka hodnotí. Za porušenie povinností pri spravovaní majetku maloletého dieťaťa zodpovedá poručník podľa všeobecných predpisov o náhrade škody .Po zániku poručníctva je poručník povinný predložiť súdu záverečný účet zo správy majetku maloletého dieťaťa najneskôr do dvoch mesiacov po zániku svojho poručníctva. Medzi poručníkom a maloletým dieťaťom nevzniká vyživovacia povinnosť. 15. V čl. 24 Charty základných práv Európskej únie je zakotvené, že pri všetkých opatreniach prijatých orgánmi verejnej moci alebo súkromnými inštitúciami, ktoré sa týkajú detí, sa musia v prvom rade brať do úvahy najlepšie záujmy dieťaťa. 16. V zmysle čl. 3 ods. 1 Dohovoru o právach dieťaťa, záujem dieťaťa musí byť prvoradým hľadiskom pri akejkoľvek činnosti týkajúcej sa detí, nech už uskutočňovanej verejnými alebo súkromnými zariadeniami sociálnej starostlivosti, súdmi, správnymi alebo zákonodarnými orgánmi. 17. V zmysle čl. 23 Dohovoru o právach dieťaťa postihnuté dieťa má právo na špeciálnu starostlivosť, vzdelanie a prípravu, aby mohlo dosiahnuť čo najväčšiu samostatnosť a aby mohlo viesť plnohodnotný a aktívny život v spoločností. 18. Podľa čl. 5 Základných zásad zákona č. 36/2005 Z.z. zákona o rodine (ďalej len „Zákon o rodine“), záujem maloletého dieťaťa je prvoradým hľadiskom pri rozhodovaní vo všetkých veciach, ktoré sa ho týkajú. Pri určovaní a posudzovaní záujmu maloletého dieťaťa sa zohľadňuje najmä a) úroveň starostlivosti o dieťa, b) bezpečie dieťaťa, ako aj bezpečie a stabilita prostredia, v ktorom sa dieťa zdržiava, c) ochrana dôstojnosti, ako aj duševného, telesného a citového vývinu dieťaťa, d) okolnosti, ktoré súvisia so zdravotným stavom dieťaťa alebo so zdravotným postihnutím dieťaťa, e) ohrozenie vývinu dieťaťa zásahmi do jeho dôstojnosti a ohrozenie vývinu dieťaťa zásahmi do duševnej, telesnej a citovej integrity osoby, ktorá je dieťaťu blízkou osobou, f) podmienky na zachovanie identity dieťaťa a na rozvoj schopností a vlôh dieťaťa, g) názor dieťaťa a jeho možné vystavenie konfliktu lojality a následnému pocitu viny, h) podmienky na vytváranie a rozvoj vzťahových väzieb s obidvomi rodičmi, súrodencami a s inými blízkymi osobami, i) využitie možných prostriedkov na zachovanie rodinného prostredia dieťaťa, ak sa zvažuje zásah do rodičovských práv a povinností.
Právne posúdenie: 19. Poručník je povinný vykonávať svoju funkciu riadne a v najlepšom záujme maloletého dieťaťa. Za jej riadny výkon zodpovedá súdu. Rozhodnutie poručníka týkajúce sa každej podstatnej veci maloletého dieťaťa vyžaduje schválenie súdu. Poručníctvo je najúplnejšou náhradou výkonu rodičovských práv a povinností v prípadoch, keď rodičom z určitého dôvodu ich výkon nepatrí. V zásade možno zhrnúť, že poručník sa dieťaťu ustanovuje vtedy, ak nemá zákonného zástupcu. 20. Súd po vykonanom dokazovaní dospel k záveru, že návrh je dôvodný, nakoľko rodičia mal. dieťaťa nie sú schopní sa sami zodpovedne starať o výchovu a výživu svojho dieťaťa pre nízku úroveň ich rozumových schopností a osobnostnú nezrelosť. Navrhovateľka je plne spôsobilá zabezpečovať starostlivosť mal. dieťaťu.Vzhľadom na horeuvedené dokazovanie súd návrhu v plnom rozsahu vyhovel a ustanovil mal. dieťaťu poručníka v zmysle podaného návrhu. Keďže mal. dieťa nemá t.č. žiaden majetok, súd ani nemal dôvod uvádzať konkrétny rozsah majetku mal. dieťaťa. 21. O trovách konania súd rozhodol v zmysle § 52 CMP, tak žiaden z účastníkov nemá nárok na náhradu trov konania, ak tento zákon neustanovuje inak. Poučenie: Proti tomuto uzneseniu je prípustné odvolanie, a to do 15 dní odo dňa jeho doručenia na Okresný súd Stará Ľubovňa V odvolaní sa má popri všeobecných náležitostiach (§ 127 ods. 1 a 2 zákona č. 160/2015 Z. z. Civilný sporový poriadok), t.j. ktorému súdu je určené, kto ho robí, ktorej veci sa týka, čo sa ním sleduje, podpis a ak ide o podanie urobené v prebiehajúcom konaní, uvedenie spisovej značky tohto konania, uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolanie treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší subjekt dostal jeden rovnopis s prílohami. Ak sa nepredloží potrebný počet rovnopisov a príloh, súd vyhotoví kópie podania na trovy toho, kto podanie urobil. Ak povinný dobrovoľne nesplní čo mu ukladá vykonateľné rozhodnutie, oprávnený môže podať návrh na vykonanie exekúcie podľa Exekučného poriadku alebo návrh na nariadenie výkonu rozhodnutia podľa § 370 a nasl. CMP. Po vyhlásení rozhodnutia a po poučení o možnosti podať odvolanie, navrhovateľka, kolízny opatrovník a okresná prokuratúra v Starej Ľubovni, na pojednávaní zhodne prehlásili, že sa vzdávajú práva podať odvolanie voči všetkým výrokom tohto rozhodnutia, čo potvrdili svojimi podpismi do zápisnice súdu.

